**Sustavno uništavanje sektora mladih - kako hrvatske institucije gase glas mladih?**

*Dok se sektor bori za opstanak i traži odgovore, nadležni upućuju praznu čestitku.*

Zagreb, 12. kolovoza 2025. - Mreža mladih Hrvatske (MMH) tradicionalno je Međunarodni dan mladih obilježila održavši konferenciju za medije i obratila se javnosti o stanju sektora mladih čiji je presjek predstavila putem kratkog nalaza.

Hrvatska danas nema neovisno nacionalno vijeće mladih, niti druge funkcionalne mehanizme za savjetovanje s mladima, a uskoro ni strateški pristup potrebama mladih kada krajem godine istekne trenutno važeći Nacionalni program za mlade.

Ovogodišnjim ukidanjem provedbe Dijaloga Europske unije s mladima (DEUM) za XI. ciklus i dugogodišnjim nepostojanjem pripadajuće Nacionalne radne skupine za praćenje provedbe DEUM-a uzrokovalo je gubitak 2300 prikupljenih glasova, ideja i kritika mladih. Sve to ukazuje na duboko problematičan odnos hrvatskih institucija prema mladima i sektoru mladih.

Dok slabi institucionalna podrška mladima, Vlada pokreće programe temeljnog vojnog osposobljavanja, i tako šalje jasnu poruku da je lakše mladima dati pušku u ruke nego im dati glas u procesima odlučivanja.

„Ovakvo stanje dodatno potiče mlade na masovno iseljavanje, nepovjerenje u institucije i osjećaj da ih vlastita država ne čuje“ poručuju iz Mreže mladih Hrvatske.

„Išli smo provjeriti stranicu MZOM-a gdje smo od 540 vijesti u zadnjih godinu dana pronašli samo 1 vijest za mlade i to prošlogodišnju čestitku na Međunarodni dan mladih. Niti druge vijesti ne mogu nas razveseliti kada vidimo da nadležna državna tajnica posjećuje razne događaje, samo ne one koje organizira sektor mladih” ističe Mihaela Špiljak, članica Upravnog odbora Mreže mladih Hrvatske.

Uz zakašnjeli, neadekvatan i jedini natječaj usmjeren udrugama mladih i za mlade, nikakvi pomaci nisu ostvareni ni za priznavanje i standardiziranje profesije rada s mladima, dokaz je kako nadležne institucije nisu spremne posvetiti se mladima, kao ni radnicama, odnosno radnicima s mladima.

“Ne znam koliko još primjera trebamo pružiti kako bi dokazali da Hrvatska ne ide u dobrom smjeru po pitanju stvaranja poticajnog, uključivog i održivog okruženja za sektor mladih, a time i mlade” izjavljuje Marin Capan, predsjednik Upravnog odbora Mreže mladih Hrvatske.

“...jedino što dugoročno možemo očekivati je sve manje i manje aktivnosti sektora, interesa za mlade i u konačnici potpuni kolaps” dodaje Špiljak.

Iako iz Mreže upozoravaju da je stanje u sektoru alarmantno i zahtjeva hitne korake nadležnih, svejedno vjeruju kako postoji nada da se sektor mladih oporavi. Zato su u Mreži pripremili preporuke za institucije:

1. Povratak samostalne Nacionalne radne skupine za Dijalog EU s mladima.
2. Kvalitetno provođenje Dijaloga Europske unije s mladima i imenovanje relevantnog koordinatora za Hrvatsku u što kraćem roku.
3. Pokretanje analize sektora i potreba mladih i pravovremena izrada novog Nacionalnog programa za mlade s uključivanjem iskusnih i educiranih profesionalaca u sektoru mladih.
4. Uspostavljanje standarda zanimanja radnica i radnika s mladima (tzv. *youth workers*).
5. Odustajanje od obveznog vojnog roka i usmjeravanje ulaganja u obrazovanje.
6. Dugoročno institucionalno financiranje udruga mladih i za mlade.

“Hrvatska mora garantirati da su mladi sustavno i od početka uključeni u procese donošenja odluka. Bez toga, budućnosti za mlade u Hrvatskoj nema! “ zaključuje Capan.

Potpuni program koji je Mreža mladih Hrvatske objavila povodom Međunarodnog dana mladih 2025. godine dostupan je na njihovoj [mrežnoj stranici](https://mmh.hr/vijesti/sustavno-unistavanje-sektora-mladih-kako-hrvatske-institucije-gase-glas-mladih).

|  |  |
| --- | --- |
| **Kontakti za medije** |  |
| Marin Capan,  predsjednik Upravnog odbora MMH | Mihaela Špiljak,  članica Upravnog odbora MMH |
| marin@mmh.hr | mihaela@mmh.hr |
| +385 91 602 1959 | +385 99 786 1655 |